REGULAMENTUL (CE) NR. 687/2009 AL COMISIEI
din 29 iulie 2009
de abrogare a Regulamentelor (CE) nr. 877/2008, (CE) nr. 878/2008 și (CE) nr. 879/2008 privind lansarea unei invitații permanente de participare la licitație pentru revânzarea zahărului deținut de agențiile de intervenție din Belgia, Republica Cehă, Irlanda, Italia, Ungaria, Slovacia și Suedia
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 43 litera (d) coroborat cu articolul 4,
întrucât:
(1)
Regulamentele (CE) nr. 877/2008 (2), (CE) nr. 878/2008 (3) și (CE) nr. 879/2008 (4) ale Comisiei au lansat invitații permanente de participare la licitație pentru revânzarea pe piața comunitară, revânzarea în scopul utilizării industriale și revânzarea la export a zahărului deținut de agențiile de intervenție din Belgia, Republica Cehă, Irlanda, Italia, Ungaria, Slovacia și Suedia.
(2)
Cantitatea totală maximă de zahăr deținută de agențiile de intervenție și disponibilă pentru revânzare a fost de 345 539 tone. După revânzarea în cadrul licitațiilor organizate după 1 octombrie 2008, a rămas nevândută o cantitate de 34 081 tone de zahăr.
(3)
Anexa I la Regulamentul (CE) nr. 983/2008 al Comisiei din 3 octombrie 2008 de adoptare a planului de repartizare către statele membre a resurselor imputabile exercițiului financiar 2009 pentru furnizarea de produse alimentare din stocurile de intervenție persoanelor celor mai defavorizate din Comunitate (5) a prevăzut retragerea unei cantități totale de 119 687 tone de zahăr din stocurile de intervenție ale Comunității pentru a fi distribuită persoanelor celor mai defavorizate.
(4)
În ceea ce privește planul de distribuție a produselor alimentare persoanelor celor mai defavorizate pentru 2010, cantitățile totale de zahăr solicitate de statele membre depășesc cantitatea disponibilă în prezent. Așadar, este adecvat să se păstreze toate stocurile de zahăr de intervenție rămase și să se închidă invitațiile permanente de participare la licitație pentru revânzarea zahărului deținut de agențiile de intervenție.
(5)
Prin urmare, Regulamentele (CE) nr. 877/2008, (CE) nr. 878/2008 și (CE) nr. 879/2008 trebuie abrogate.
(6)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
Regulamentele (CE) nr. 877/2008, (CE) nr. 878/2008 și (CE) nr. 879/2008 se abrogă.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 iulie 2009.